<classify> WATU sita wamefariki dunia na wengine wawili kati ya 12 kujeruhiwa wakiwa katika Chumba cha Uangalizi Maalumu ICU kwa ajili ya uangalizi wa karibu baada ya lori lililokuwa likikwepa shimo kuhama na kuigonga Toyota Coaster usiku wa kuamkia jana jijini hapa.Akizungumza jana jijini hapa, Kamanda wa Polisi Mkoa wa Dodoma, Gilles Muroto aliwataja waliofariki kuwa ni Omary Mdilo, Prisca Mbaigwa, Gihali Chilangazi, Simon Mtagwa na Shukuru Ruvuwesh.Maiti moja haijatambuliwa. Akielezea ajali hiyo iliyotokea eneo la Martin Luther katika Manispaa ya Jiji la Dodoma, Kamanda Muroto alisema ilitokea baada ya dereva wa lori lenye namba za usajili T 364 AZZ kuhama, akikwepa shimo na kwenda kukutana na Toyota Coaster yenye namba za usajili T 846 AYU iliyokuwa kwenye njia yake.Huyu dereva wa lori alikuwa anakwepa shimo na gari yake ikahama na kwenda kulivaa Coaster iliyokuwa site yake na kufumua rufu ya nyuma ya Coaster na kupeleka kutokea ajali hiyo iliyopoteza uhai wa watu sita, alisema.Alisema majeruhi 12 waliofikishwa na kulazwa katika Hospitali ya Rufaa ya Mkoa na kati ya hao wanawake ni watatu na wanaume tisa, huku majeruhi wawili hali wako ICU. Aidha, Kamanda Muroto alisema baada ya ajali hiyo dereva wa lori aina ya Fuso, Joseph Zacharia 26 aliyekuwa ametoweka baada ya ajali, anashikiliwa na Polisi baada ya kumpata.Ukiangalia utokeaji wa ajali, dereva wa Coaster hana makosa kwa sababu alikuwa katika site yake na lori likamfuata na kufumua rufu ya nyuma ya Coaster hiyo. Hivyo madereva wanapaswa kuwa makini na sheria za barabarani na sio kujidanganya kuwa msimu wa sikukuu kuna ajali nyingi, kitu ambacho sio kweli huku madereva wakiwa sehemuya kusababisha ajali hizo, alisema Kamanda Muroto.Naye Muuguzi Mfawidhi wa Hospital ya Rufaa ya Mkoa wa Dodoma, Stanlay Mahundo alisema wamepokea majeruhi 12 na maiti sita wakiwamo wanaume watano na mwanamke mmoja.Mahundo alisema kati ya hao tayari maiti watano zimeshatambuliwa na ndugu zao ikibakia maiti moja.Majeruhi hao wanaendelea vizuri tofauti na hali walizokuja nazo jana na hali kama inatendekea vizuri basi wengine tunatarajia waruhusiwe kesho leo kutokana na hali zao kuendelea kuimarika, alisema.Aidha, alisema majeruhi wawili wengine ambao wapo ICU, nao hali zao sio mbaya sana na wanaendelea vizuri kutokana na huduma ambazo wamepatiwa. Muuguzi Khadija Ikaji alisema majeruhi ambao wamefanyiwa upasuaji mdogo, wanaendelea vizuri na kuruhusiwa kwao kutategemea na hali zao zitakavyozidi kuimarika. Mmoja wa majeruhi, Godfrey Kilimo ambaye ni mkazi wa Nzuguni alisema hakuona kilichotokea ila alisikia watu wakisema wasaidieni hao bado wako hai.Sikujua nini kinaendelea, nilichosikia ni sauti za watu wakisema wasaidieni hao bado wazima. Baada ya muda nilipoteza fahamu na nilipozinduka nilijikuta niko hospitali nimefungwa bandeji kichwani.Nawashukuru sana madaktari wa hospitali hii wamefanya kazi kubwa ya kutupa huduma ili kuhakikisha tunarudi katika hali zetu, alisema Kilimo.Shukuru Stephen pia mkazi wa Nzuguni, ambaye ni dereva wa bajaji alisema kwa kweli sijui chochote katika ajali hii kwa sababu nilikuwa nimepitiwa na usingizi. Kwa upande wa Diwani wa Nzuguni, Aloyce Luhega alisema ajali hiyo imeleta msiba mkubwa katika eneo hilo na kuwataka wananchi kuwa watulivu katika kipindi hiki kigumu.  <topic>: KITAIFA 